Að halda niðri í sér andanum eða hrökkva kút læknar ekki hiksta. Þessu hafa vísindamenn komist að í leit sinni að lækningunni við hiksta.
Öll þekkjum við hiksta og hann getur verið hvimleiður. Flest þekkjum við líka tilraunir til að losna við hiksta. Að halda niðri í sér andanum er ein aðferð sem gjarnan er notuð. Önnur aðferð er að biðja nærstadda að skjóta manni skelk í bringu í þeirri von að sjokkið hristi hikstan í burtu. Aðferðirnar virka mis vel og engin ein aðferð gulltryggir það að hikstinn hverfi.
Þar til nú. Vísindamenn við lýðheilsufræðideild Háskólans í Texas birtu í það minnsta vísindagrein á dögunum þar sem tíundaðar eru niðurstöður rannsóknar þeirra á lækningu við hiksta. Og það er l-laga plaströr sem á að vera allra meina bót í þessu tilliti.
Á Vísindavef Háskóla Íslands eru orsakir hiksta útskýrðar:
Hiksti er krampi í þindinni sem veldur snöggri innöndun sem stöðvast síðan jafn snögglega við það að bilið á milli raddbandanna lokast, en það veldur einmitt hljóðinu sem fylgir þessum kvilla.
Þar sem plaströrið er l-laga þarf að hafa aðeins meira fyrir því að sjúga vatnið í gegnum það. Sogið virkjar taug í þindinni og með því að kyngja virkjast flakk-taugin svokallaða sem sér um skyn- og hreyfiboð í koki, barkakýli og vélinda. Með því að halda þessum tveimur taugum, þessum sökudólgum hiksta, uppteknum við annað, fer hikstinn fer lönd og leið.
249 tóku þátt í rannsókninni og 92% þeirra náðu að losa sig við hiksta með því að drekka vatn í gegnum l-laga plaströr.
Vísindamenn hafa nú fundið lækningu við hiksta. Að halda niðri í sér andanum eða hrökkva í kút, dugar víst skammt. 